31999R2134
L 262/3
JURNALUL OFÍCIAL AL UNIUNII EUROPENE
REGULAMENTUL (CE) NR. 2134/1999 AL COMISIEI
din 7 octombrie 1999
de modificare a Regulamentului (CE) nr. 921/1999 privind suportarea costurilor de transport pentru fructele și legumele retrase de pe piață și distribuite persoanelor originare din Kosovo
COMISIA COMUNITĂȚILOR EUROPENE,
având în vedere tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), astfel cum a fost modificat ultima dată prin Regulamentul (CE) nr. 1257/1999 (2), în special articolul 30 alineatul (7),
întrucât:
(1)
Regulamentul (CE) nr. 659/97 al Comisiei (3), astfel cum a fost modificat ultima dată prin Regulamentul (CE) nr. 729/1999 (4), stabilește normele de aplicare a Regulamentului (CE) nr. 2200/96 privind regimul de intervenție în sectorul fructelor și al legumelor și în special distribuirea gratuită a produselor retrase de pe piață ca ajutor umanitar în afara Comunității și suportarea costurilor transportului acestor produse între punctul de retragere și punctul de ieșire din Comunitate.
(2)
Regulamentul (CE) nr. 921/1999 al Comisiei (5) prevede măsuri speciale pentru distribuirea fructelor și a legumelor retrase de pe piață către refugiații din Kosovo.
(3)
În prezent, mulți refugiați s-au întors în Kosovo, fără ca situația critică să fi încetat odată cu revenirea lor în această provincie, iar mulți locuitori din provincie, deși nu sunt refugiați, se află în aceeași situație critică. Trebuie permisă libera distribuire a produselor retrase de pe piață către aceste persoane. Pentru a menține eligibilitatea măsurilor speciale în favoarea refugiaților prevăzute prin Regulamentul (CE) nr. 921/1999 și pentru a fi acordate locuitorilor regiunii, cuvintele „refugiați din Kosovo” trebuie înlocuite cu „persoane originare din Kosovo”.
(4)
Pentru a facilita ajutorul acestor populații, trebuie, de asemenea, suportate costurile de transport de la punctul de ieșire din Comunitate până la punctul de livrare, până la o notificare ulterioară. Prin urmare, această dispoziție trebuie adăugată la Regulamentul (CE) nr. 921/1999.
(5)
Comisia trebuie să monitorizeze îndeaproape măsurile speciale adoptate de către statele membre pentru aplicarea articolului 18 din Regulamentul (CE) nr. 659/97.
(6)
Măsurile prevăzute de prezentul regulament sunt conforme cu avizul Comitetului de gestionare pentru fructe și legume proaspete,
ADOPTĂ PREZENTUL REGULAMENT:
Articolul 1
În titlu și în articolul 1 din Regulamentul (CE) nr. 921/1999, cuvintele „refugiați din Kosovo” se înlocuiesc cu „persoane originare din Kosovo”.
Articolul 2
Următorul articol 1a se inserează după articolul 1 din Regulamentul (CE) nr. 921/1999.
„Articolul 1a
(1) Fără a aduce atingere primei teze din cel de-al doilea paragraf al articolului 15 alineatul (1) din Regulamentul (CE) nr. 659/97, în cazul operațiunilor la care se face trimitere în articolul 1 de mai sus, distanța ce se va lua în considerare pentru acoperirea costurilor de transport este distanța dintre punctul de retragere a produselor și punctul de livrare a acestora către persoanele originare din Kosovo și familiile gazdă ale acestora.
(2) Comisiei îi sunt comunicate de către statele membre măsurile speciale adoptate pentru aplicarea articolului 18 din Regulamentul (CE) nr. 659/97 pentru a se asigura îndeplinirea corecta a operațiunilor prevăzute la articolul 1.”
Articolul 3
Prezentul regulament intră în vigoare în cea de-a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 octombrie 1999.